NARIADENIE RADY (ES) č. 640/2006
z 10. apríla 2006,
ktorým sa zrušujú nariadenia (EHS) č. 3181/78 a (EHS) č. 1736/79 týkajúce sa Európskeho menového systému
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 308,
so zreteľom na návrh Komisie,
so zreteľom na stanovisko Európskeho parlamentu (1),
so zreteľom na stanovisko Európskej centrálnej banky (2),
keďže:
(1)
Nariadenie Rady (EHS) č. 3181/78 z 18. decembra 1978 o Európskom menovom systéme (3) poskytuje Európskemu fondu pre menovú spoluprácu (EMCF) právomoc prijímať rezervy z členských štátov a vydávať ECU. Úlohy EMCF prevzal Európsky menový inštitút a EMCF bol zrušený. Tieto úlohy následne prevzala Európska centrálna banka. Uvedené nariadenie už preto nemá význam a malo by sa zrušiť.
(2)
Nariadenie Rady (EHS) č. 1736/79 z 3. augusta 1979 o úrokových subvenciách na niektoré pôžičky poskytnuté v rámci Európskeho menového systému (4) ustanovuje, že Spoločenstvo môže v období piatich rokov odo dňa uplatňovania poskytovať úrokové subvencie na niektoré druhy pôžičiek Európskej investičnej banky (EIB) na financovanie investícií v menej prosperujúcich členských štátoch okrem iného v oblastiach infraštruktúry. Obdobie piatich rokov, ktoré nebolo predĺžené, sa skončilo v roku 1984. Okrem toho sa v súlade s článkom 1 uvedeného nariadenia členský štát musel zúčastňovať na mechanizmoch Európskeho menového systému, aby mohol subvencie prijímať. Táto podmienka tiež naznačuje, že uvedené nariadenie už nie je uplatniteľné. Uvedené pôžičky poskytnuté prostredníctvom EIB, ktoré boli zvýhodnené subvenciami, už boli medzitým splatené. Toto nariadenie už preto nemá význam a malo by sa zrušiť,
PRIJALA TOTO NARIADENIE:
Článok 1
Nariadenia (EHS) č. 3181/78 a (EHS) č. 1736/79 sa týmto zrušujú.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Luxemburgu 10. apríla 2006